b'\n_START_ARTICLE_\nZunanji skelet\n_START_SECTION_\nObarvanost\n_START_PARAGRAPH_\nObarvanost hitina, ki gradi zunanji skelet \xc4\x8dlenono\xc5\xbecev, je odvisna od kemi\xc4\x8dne oblike, vklju\xc4\x8dkov in strukture povrhnjice. Osnovna obarvanost \xc4\x8dlenono\xc5\xbecev je zemeljska - rjave, rde\xc4\x8dkaste, sive ipd. zaradi sestave notranjih organov, saj je \xc4\x8disti hitin prozoren. Ta obarvanost pa je lahko z vklju\xc4\x8dki ali strukturo spremenjena in prevzame vlogo pri kamufla\xc5\xbei (varovalna obarvanost) ali vidni komunikaciji (aposematizem, prepoznavanje spolnih partnerjev). Osnovni na\xc4\x8din obarvanja zunanjega skeleta je kemi\xc4\x8dni - z vklju\xc4\x8devanjem molekul pigmentov v zunanjo plast. V ta namen sintetizirajo razli\xc4\x8dni \xc4\x8dlenono\xc5\xbeci celo vrsto spojin, melanine, karotenoide, pterine, flavone idr., ki so pogosto stranski produkt presnove. V splo\xc5\xa1nem prevladujejo barve dolgih valovnih dol\xc5\xbein - rde\xc4\x8da, oran\xc5\xbena, rumena, do zelene, modre in vijoli\xc4\x8dne barve pa so redke. Nekateri pajki dose\xc5\xbeejo ble\xc5\xa1\xc4\x8de\xc4\x8do belo obarvanost s kristali gvanina, ki je kon\xc4\x8dni produkt presnove beljakovin._NEWLINE_Predvsem pri \xc5\xbeu\xc5\xbeelkah pa je poznan \xc5\xa1e drug na\xc4\x8din tvorjenja barve, ki mu pravimo strukturna obarvanost. Gre za posebno oblikovano strukturo povr\xc5\xa1ine zunanjega skeleta, ki odbija vpadno svetlobo tako, da pride do interference, difrakcije ali sipanja svetlobnega valovanja. Rezultat so najve\xc4\x8dkrat ultravijolo\xc4\x8dne, vijoli\xc4\x8dne, modre, zelene in spreminjajo\xc4\x8de se barve. Najpogostej\xc5\xa1i mehanizem je interferenca oz. kombiniranje vala, ki se je odbil od povr\xc5\xa1ine, z valom, ki je potoval skozi prozorno povrhnjico in se odbil od njenega spodnjega roba (na enak na\xc4\x8din nastanejo mavri\xc4\x8dne barve milnega mehur\xc4\x8dka). Barvni odtenek je odvisen od debeline prozorne plasti in kota opazovanja. Pri metuljih je pojav \xc5\xa1e oja\xc4\x8dan zaradi strehasto zlo\xc5\xbeenih lusk na krilih, kjer se svetloba odbija skozi ve\xc4\x8d plasti. Metulji tudi sicer izstopajo po kompleksnosti njihovih strukturnih barv, ki jih lahko dopolnjuje barva pigmentov. Mikrostruktura lusk je pri nekaterih oblikovana kot uklonska mre\xc5\xbeica, kar da strukturno barvo, ki se ne spreminja s kotom opazovanja (ni iridescen\xc4\x8dna).'